REGOLAMENT TAL-KUMMISSJONI (KE) Nru 1794/2006
tas-6 ta’ Diċembru 2006
li jistabbilixxi skema komuni ta’ imposti għas-servizzi tan-navigazzjoni ta’ l-ajru
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 550/2004 tal-Parlament Ewropew u tal-Kunsill ta’ l-10 ta’ Marzu 2004 dwar il-forniment ta’ servizzi ta’ navigazzjoni ta’ l-ajru fl-ajru uniku Ewropew (ir-Regolament dwar il-forniment tas-servizz) (1), u b’mod partikolari l-Artikolu 15(4) tiegħu,
Wara li kkunsidrat ir-Regolament (KE) Nru 549/2004 tal-Parlament Ewropew u tal-Kunsill ta’ l-10 ta’ Marzu 2004 li jippreskrivi l-qafas għall-ħolqien ta’ l-ajru uniku Ewropew (ir-Regolament ta’ qafas) (2), u b’mod partikolari l-Artikolu 8(2) tiegħu,
Billi:
(1)
Il-Kummissjoni hija mitluba li tistabbilixxi skema komuni ta’ imposti għas-servizzi tan-navigazzjoni bl-ajru madwar il-Komunità. Regolament b’applikazzjoni diretta huwa l-aktar strument xieraq għal dan l-iskop sabiex tiġi garantita l-applikazzjoni uniformi ta’ l-iskema komuni ta’ imposti fl-ajru uniku Ewropew.
(2)
L-Eurocontrol ingħata mandat b’konformità ma’ l-Artikolu 8(1) tar-Regolament ta’ qafas biex jassisti l-Kummissjoni fl-iżvilupp ta’ regoli ta’ implimentazzjoni dwar skema komuni ta’ imposti għas-servizzi ta’ navigazzjoni bl-ajru. Dan ir-Regolament huwa bbażat fuq ir-rapport tal-mandat li rriżulta tad-29 ta’ Ottubru 2004.
(3)
L-iżvilupp ta’ skema komuni ta’ imposti għas-servizzi tan-navigazzjoni bl-ajru pprovduti matul il-fażijiet kollha tat-titjira huwa ta’ importanza kbira għall-implimentazzjoni ta’ l-ajru uniku Ewropew. Is-sistema għandha tikkontribwixxi għall-ksib ta’ trasparenza akbar fir-rigward ta’ l-istabbiliment, l-impożizzjoni u l-inforzar ta’ l-imposti għall-utenti ta’ l-ispazju ta’ l-ajru. Is-sistema għandha tinkoraġġixxi wkoll il-forniment sikur, effiċjenti u effikaċi ta’ servizzi ta’ navigazzjoni bl-ajru lill-utenti tas-servizzi tan-navigazzjoni bl-ajru li jiffinanzjaw is-sistema u jistimolaw il-forniment integrat tas-servizzi.
(4)
B’konformità ma’ l-għan ġenerali li tittejjeb l-effiċjenza meta mqabba man-nefqa tas-servizzi tan-navigazzjoni bl-ajru, l-iskema ta’ imposti għandha tippromwovi t-titjib ta’ l-effiċjenza meta mqabbla man-nefqa u l-effiċjenza operattiva.
(5)
Sabiex jiġi pprovdut aċċess għall-passiġġieri għan-netwerk tat-trasport bl-ajru u, b’mod partikolari, għal ajruporti ta’ daqs żgħir u medju kif ukoll għal ajruporti akbar bi spiża aċċettabbli, l-Istati Membri għandhom ikunu kapaċi japplikaw l-istess rata għal kull unità għall-imposti tas-servizzi tat-terminal fl-ajruporti kollha servuti mill-istess fornitur ta’ servizz ta’ traffiku ta’ l-ajru, jew f’bosta gruppi ta’ dawn it-tip ta’ ajruporti, skond il-każ, sabiex tkopri l-ispejjeż totali tas-servizzi tat-terminal.
(6)
L-iskema komuni ta’ imposti għandha tkun konsistenti ma’ l-Artikolu 15 ta’ l-ICAO ta’ l-1944 il-Konvenzjoni ta’ Chicago dwar l-Avjazzjoni Ċivili Internazzjonali.
(7)
Billi l-maġġoranza ta’ l-Istati Membri huma parti għall-Ftehim Multilaterali ta’ l-Eurocontol għal imposti fuq ir-rotot tat-12 ta’ Frar 1981 u l-Komunità ffirmat il-protokoll ta’ l-adeżjoni għall-Konvenzjoni riveduta ta’ l-Eurocontrol, ir-regoli żviluppati f’dan ir-Regolament għandhom ikunu konsistenti mas-Sistema ta’ l-Eurocontrol dwar l-Imposti fuq ir-Rotot.
(8)
L-iskema ta’ l-imposti għandha tippermetti l-użu ottimali ta’ l-ispazju ta’ l-ajru, filwaqt li tqis il-flussi tat-traffiku ta’ l-ajru, b’mod partikolari fi ħdan blokki ta’ spazju ta’ l-ajru funzjonali kif stabbilit skond l-Artikolu 5 tar-Regolament (KE) Nru 551/2004 tal-Parlament Ewropew u tal-Kunsill ta’ l-10 ta’ Marzu 2004 dwar l-organizzazzjoni u l-użu ta’ l-ispazju ta’ l-arja fl-ajru uniku Ewropew (ir-Regolament dwar l-ispazju ta’ l-ajru) (3).
(9)
Skond id-Dikjarazzjoni mehmuża mar-Regolament dwar l-ispazju ta’ l-ajru (4), il-Kummissjoni se tabbozza rapport sa l-2008 dwar l-esperjenza fil-ħolqien ta’ blokki ta’ spazju ta’ l-ajru funzjonali. F’dak il-ħin, il-Kummissjoni se teżamina d-diffikultajiet li jistgħu jinħolqu miż-żamma ta’ rati għal kull unità separati fi ħdan blokk ta’ spazju ta’ l-ajru funzjonali.
(10)
Huwa meħtieġ li jiġu stabbiliti rekwiżiti għal informazzjoni sħiħa u trasparenti dwar il-bażi ta’ l-ispejjeż li għandha tkun disponibbli fil-ħin dovut lir-rappreżentanti ta’ l-utenti ta’ l-ispazju ta’ l-ajru u lill-awtoritajiet kompetenti.
(11)
Il-livell ta’ l-imposti imposti b’mod partikolari fuq l-ajruplani ħfief m’għandux jiskoraġġixxi l-użu ta’ faċilitajiet u servizzi meħtieġa għas-sikurezza jew l-introduzzjoni ta’ tekniki u proċeduri ġodda.
(12)
Il-formula ta’ l-imposti għas-servizzi tan-navigazzjoni bl-ajru tat-terminal għandha tirrifletti n-natura differenti ta’ dawk is-servizzi kif ikkumparati ma’ servizzi tan-navigazzjoni bl-ajru en route.
(13)
L-Istati Membri għandhom ikunu jistgħu jistabbilixxu r-rati għal kull unità tagħhom b’mod kollettiv, b’mod partikolari meta ż-żoni ta’ l-imposti jestendu fuq l-ispazju ta’ l-ajru ta’ aktar minn Stat Membru wieħed jew meta jkunu parti għal sistema konġunta ta’ l-imposti fuq ir-rotot.
(14)
Sabiex tiġi mtejba l-effiċjenza ta’ l-iskema ta’ l-imposti u biex jitnaqqas l-ammont ta’ xogħol amministrattiv u ta’ kontabbiltà, l-Istati Membri għandhom ikunu jistgħu jiġbru l-imposti fuq ir-rotot b’mod kollettiv fi ħdan sistema konġunta ta’ imposti fuq ir-rotot permezz ta’ imposta unika għal kull titjira.
(15)
Huwa importanti li jiġu rrinforzati l-mezzi legali meħtieġa biex jiġi żgurat il-ħlas immedjat u sħiħ ta’ l-imposti tan-navigazzjoni bl-ajru mill-utenti tas-servizzi tan-navigazzjoni bl-ajru.
(16)
L-imposti li għandhom jiġu imposti fuq l-utenti ta’ l-ispazju ta’ l-ajru għandhom jiġu stabbiliti u applikati b’mod ġust u trasparenti, wara konsultazzjoni ma’ l-utenti. Dawn it-tip ta’ imposti għandhom jiġu riveduti fuq bażi regolari.
(17)
Il-miżuri pprovduti f’dan ir-Regolament huma konformi ma’ l-opinjoni tal-Kumitat ta’ Ajru Uniku,
ADOTTAT DAN IR-REGOLAMENT:
KAPITOLU I
DISPOŻIZZJONIJIET ĠENERALI
Artikolu 1
Is-suġġett u l-ambitu
1. Dan ir-Regolament jistabbilixxi l-miżuri meħtieġa għall-iżvilupp ta’ skema ta’ imposti għas-servizzi tan-navigazzjoni bl-ajru li tkun konsistenti mas-Sistema ta’ l-Imposti fuq ir-Rotot ta’ l-Eurocontrol.
2. Dan ir-Regolament għandu japplika għas-servizzi tan-navigazzjoni bl-ajru pprovduti minn fornituri tas-servizz tat-traffiku ta’ l-ajru nnominati skond l-Artikolu 8 tar-Regolament (KE) Nru 550/2004 u minn fornituri ta’ servizzi meteoroloġiċi, jekk ikunu nnominati skond l-Artikolu 9(1) ta’ dak ir-Regolament, għat-traffiku ġenerali ta’ l-ajru ġewwa r-reġjuni ta’ l-ICAO EUR u ta’ l-AFI fejn l-Istati Membri jkunu responsabbli għall-forniment ta’ servizzi tan-navigazzjoni bl-ajru.
3. L-Istati Membri jistgħu japplikaw dan ir-Regolament għas-servizzi tan-navigazzjoni bl-ajru pprovduti fl-ispazju ta’ l-ajru taħt ir-responsabbiltà tagħhom ġewwa reġjuni ta’ l-ICAO oħra, bil-kundizzjoni li jinformaw lill-Kummissjoni u l-Istati Membri l-oħra b’dan.
4. L-Istati Membri jistgħu japplikaw dan ir-Regolament għall-fornituri tas-servizzi tan-navigazzjoni bl-ajru li jkunu rċevew il-permess li jipprovdu s-servizzi tan-navigazzjoni bl-ajru mingħajr ċertifikazzjoni, skond l-Artikolu 7(5) tar-Regolament dwar il-forniment tas-servizz.
5. L-Istati Membri jistgħu jiddeċiedu li ma japplikawx dan ir-Regolament għas-servizzi tan-navigazzjoni bl-ajru pprovduti f’ajruporti b’inqas minn 50 000 moviment ta’ transport bl-ajru kummerċjali kull sena, irrispettivament mill-massa tat-tlugħ massima u n-numru ta’ postijiet tal-passiġġieri, bil-movimenti jiġu mgħaduda bħala t-total ta’ tlugħ u nżul u kkalkolati bħala medja fuq it-tliet snin preċedenti.
L-Istati Membri għandhom jinformaw lill-Kummissjoni b’dan. Il-Kummissjoni għandha tippubblika perjodikament lista aġġornata ta’ ajruporti eżentati.
6. Bla ħsara għall-applikazzjoni tal-prinċipji msemmija fl-Artikoli 14 u 15 tar-Regolament dwar il-forniment tas-servizz, l-Istati Membri jistgħu jiddeċiedu li ma jikkalkolawx l-imposti tat-terminal kif stipulat fl-Artikolu 11 ta’ dan ir-Regolament u li ma jistabbilixxux rati għal kull unità tat-terminal kif imsemmija fl-Artikolu 13 ta’ dan ir-Regolament fir-rigward tas-servizzi tan-navigazzjoni bl-ajru pprovduti f’ajrudromi b’inqas minn 150 000 movimenti tat-trasport bl-ajru kummerċjali kull sena, irrispettivament mill-massa tat-tlugħ massima u n-numru ta’ postijiet tal-passiġġieri, bil-movimenti jiġu mgħaduda bħala t-total tat-tlugħ u nżul u kkalkolati bħala medja fuq it-tliet snin preċedenti.
Qabel ma jieħdu dik id-deċiżjoni, l-Istati Membri għandhom iwettqu valutazzjoni ta’ kemm il-kondizzjonijiet stabbiliti fl-Anness I inkluża l-konsultazzjoni mar-rappreżentanti ta’ l-utenti ta’ l-ispazju ta’ l-ajru jkunu milħuqa.
Il-valutazzjoni finali dwar jekk il-kondizzjonijiet ikunux intlaħqu u d-deċiżjoni ta’ l-Istat Membru għandhom ikunu ppubblikati u kkomunikati lill-Kummissjoni, bl-għoti ta’ motivazzjoni sħiħa għall-konklużjonijiet ta’ l-Istat Membru, inkluż ir-riżultat tal-konsultazzjoni ma’ l-utenti.
Artikolu 2
Id-definizzjonijiet
Għall-iskop ta’ dan ir-Regolament, id-definizzjonijiet fl-Artikolu 2 tar-Regolament ta’ qafas għandhom japplikaw.
Barraminnhekk id-definizzjonijiet li ġejjin għandhom japplikaw:
(a)
“l-utent tas-servizzi tan-navigazzjoni bl-ajru” ifisser l-operatur ta’ l-ajruplan fil-ħin li t-titjira kienet imwettqa jew, jekk l-identità ta’ l-operatur ma tkunx magħrufa, is-sid ta’ l-ajruplan, sakemm ma jipprovax li persuna oħra kienet l-operatur f’dak il-ħin;
(b)
“ir-rappreżentant ta’ l-utenti ta’ l-ispazju ta’ l-ajru” ifisser kwalunkwe persuna legali jew enti li tirrapreżenta l-interessi ta’ kategorija waħda jew ta’ bosta kategoriji ta’ utenti tas-servizzi tan-navigazzjoni bl-ajru;
(c)
“IFR” ifisser ir-Regoli tat-Titjir bl-Istrumenti (Instrument Flight Rules), kif definiti fl-Anness 2 tal-Konvenzjoni ta’ Chicago dwar l-Avjazzjoni Ċivili Internazzjonali ta’ l-1944 (l-Għaxar Edizzjoni - Lulju 2005);
(d)
“VFR” ifisser ir-Regoli tat-Titjir Viżiv (Visual Flight Rules), kif definiti fl-Anness 2 tal-Konvenzjoni ta’ Chicago dwar l-Avjazzjoni Ċivili Internazzjonali ta’ l-1944 (l-Għaxar Edizzjoni - Lulju 2005);
(e)
“iż-żona ta’ imposti en route” tfisser volum ta’ spazju ta’ l-ajru li għaliha hija stabbilita bażi ta’ l-ispejjeż unika u rata għal kull unità unika;
(f)
“iż-żona ta’ l-imposti tat-terminal” tfisser ajruport jew grupp ta’ ajruporti li għalihom hija stabbilita bażi ta’ l-ispejjeż unika u rata għal kull unità unika;
(g)
“trasport bl-ajru kummerċjali” ifisser kwalunkwe operazzjoni ta’ l-ajruplani li tinvolvi t-trasport ta’ passiġġieri, ta’ merkanzija jew ta’ posta bi ħlas jew b’kiri.
Artikolu 3
Il-prinċipji ta’ l-iskema ta’ l-imposti
1. L-iskema ta’ l-imposti għandha tirrifletti l-ispejjeż li jirriżultaw direttament jew indirettament fil-forniment tas-servizzi tan-navigazzjoni bl-ajru.
2. L-ispejjeż tas-servizzi en route għandhom jiġu ffinanzjati permezz ta’ imposti en route imposti fuq l-utenti tas-servizzi tan-navigazzjoni bl-ajru.
3. L-ispejjeż tas-servizzi tat-terminal għandhom jiġu ffinanzjati permezz ta’ imposti tat-terminal imposti fuq l-utenti tas-servizzi tan-navigazzjoni bl-ajru u/jew dħul ieħor, inklużi s-sussidji reċiproċi skond il-liġi tal-Komunità.
4. Il-paragrafi 2 u 3 għandhom ikunu bla ħsara għall-finanzjament ta’ eżenzjonijiet ta’ ċerti utenti tas-servizzi tan-navigazzjoni bl-ajru permezz ta’ sorsi oħra ta’ fondi skond l-Artikolu 9.
5. L-iskema ta’ l-imposti għandha tipprovdi trasparenza u konsultazzjoni dwar il-bażijiet ta’ l-ispejjeż u dwar l-allokazzjoni ta’ l-ispejjeż fost servizzi differenti.
Artikolu 4
L-istabbiliment taż-żoni ta’ l-imposti
1. L-Istati Membri għandhom jistabbilixxu żoni ta’ l-imposti fl-ispazju ta’ l-ajru li jaqa’ taħt ir-responsabbiltà tagħhom fejn is-servizzi tan-navigazzjoni bl-ajru jiġu pprovduti lill-utenti ta’ l-ispazju ta’ l-ajru.
2. Iż-żoni ta’ l-imposti għandhom jiġu definiti b’mod konsistenti ma’ l-operazzjonijiet u s-servizzi ta’ kontroll tat-traffiku ta’ l-ajru, wara konsultazzjoni tar-rappreżentanti ta’ l-utenti ta’ l-ispazju ta’ l-ajru.
3. Żona ta’ l-imposti en route għandha testendi mill-art sa, u inkluż, l-ispazju ta’ l-ajru ta’ fuq bla ħsara għall-possibbiltà li Stat Membru jistabbilixxi żona speċifika għal żona tat-terminal kumplessa wara konsultazzjoni mar-rappreżentanti ta’ l-utenti ta’ l-ispazju ta’ l-ajru.
4. Jekk iż-żoni ta’ l-imposti jestendu fuq l-ispazju ta’ l-ajru ta’ aktar minn Stat Membru wieħed, l-Istati Membri kkonċernati għandhom jagħmlu l-arranġamenti xierqa biex jiżguraw il-konsistenza u l-uniformità fl-applikazzjoni ta’ dan ir-Regolament għall-ispazju ta’ l-ajru kkonċernat. Huma għandhom jinnotifikaw lill-Kummissjoni u lill-Eurocontrol b’dan.
KAPITOLU II
L-ISPEJJEŻ TAL-FORNIMENT TAS-SERVIZZ TAN-NAVIGAZZJONI BL-AJRU
Artikolu 5
Is-servizzi, il-faċilitajiet u l-attivitajiet eliġibbli
1. Il-fornituri tas-servizz tan-navigazzjoni bl-ajru msemmija fl-Artikolu 1(2) u (4) għandhom jistabbilixxu l-ispejjeż li jirriżultaw fil-forniment tas-servizzi tan-navigazzjoni bl-ajru fir-rigward tal-faċilitajiet u s-servizzi pprovduti u implimentati taħt il-Pjan Reġjonali tan-Navigazzjoni bl-Ajru ta’ l-ICAO, ir-Reġjun ta’ l-Ewropa, fiż-żoni ta’ l-imposti taħt ir-responsabbiltà tagħhom.
Dawk l-ispejjeż għandhom jinkludu l-ispejjeż ġenerali amministrattivi, it-taħriġ, l-istudji, it-testijiet u l-provi kif ukoll ir-riċerka u l-iżvilupp allokati lil dawn is-servizzi.
2. L-Istati Membri jistgħu jistabbilixxu l-ispejjeż li ġejjin meta jirriżultaw fir-rigward tal-forniment ta’ servizzi tan-navigazzjoni bl-ajru:
(a)
l-ispejjeż li jirriżultaw lill-awtoritajiet nazzjonali rilevanti;
(b)
l-ispejjeż li jirriżultaw lill-organizzazzjonijiet rikonoxxuti, imsemmija fl-Artikolu 3 tar-Regolament dwar il-forniment tas-servizz;
(c)
l-ispejjeż li jirriżultaw minn ftehim internazzjonali.
3. Bla ħsara għal sorsi oħra ta’ fondi, u bil-għan ta’ livell għoli ta’ sikurezza, ta’ effiċjenza meta mqabbla man-nefqa u tal-forniment tas-servizz, l-imposti jistgħu jintużaw biex jipprovdu fondi għal proġetti ddisinjati biex jassistu kategoriji speċifiċi ta’ utenti ta’ l-ispazju ta’ l-ajru u/jew fornituri tas-servizz tan-navigazzjoni bl-ajru sabiex jittejbu l-infrastrutturi tan-navigazzjoni bl-ajru kollettivi, il-forniment ta’ servizzi tan-navigazzjoni bl-ajru u l-użu ta’ l-ispazju ta’ l-ajru skond il-liġi tal-Komunità.
Artikolu 6
Il-kalkolazzjoni ta’ l-ispejjeż
1. L-ispejjeż ta’ servizzi, faċilitajiet u attivitajiet eliġibbli skond it-tifsira ta’ l-Artikolu 5 għandhom jiġu stabbiliti b’tali mod li jkunu konsistenti mal-kontijiet imsemmija fl-Artikolu 12 tar-Regolament dwar il-forniment tas-servizz għall-perjodu mill-1 ta’ Jannar sal-31 ta’ Diċembru. Madankollu, l-effetti mhux rikorrenti li jirriżultaw mill-introduzzjoni ta’ l-Istandards tal-Kontabbiltà Internazzjonali jistgħu jiġu mifruxa fuq perjodu li ma jaqbiżx il-15-il sena.
2. L-ispejjeż imsemmija f’paragrafu 1 għandhom jitqassmu fi spejjeż ta’ l-istaff, spejjeż operattivi oħra, spejjeż ta’ deprezzament, l-ispiża tal-kapital u oġġetti eċċezzjonali inkluż taxxi u dazji doganali mħallsa li ma jistgħux jiġu rkuprati, u l-ispejjeż l-oħra relatati kollha.
L-ispejjeż ta’ l-istaff għandhom jinkludu r-remunerazzjoni gross, ħlasijiet tas-sahra, il-kontribuzzjonijiet ta’ min iħaddem għall-iskemi tas-sigurtà soċjali kif ukoll spejjeż tal-pensjoni u benefiċċji oħra.
Spejjeż operattivi oħra għandhom jinkludu spejjeż li jirriżultaw mix-xiri ta’ oġġetti u servizzi użati biex jiġu pprovduti servizzi tan-navigazzjoni bl-ajru, b’mod partikolari servizzi mogħtija esternament bħall-komunikazzjoni, l-istaff estern bħal konsulenti, il-materjal, l-enerġija, l-utilitajiet, il-kiri ta’ bini, it-tagħmir u l-faċilitajiet, il-manutenzjoni, l-ispejjeż ta’ l-assigurazzjoni u l-ispejjeż ta’ l-ivvjaġġar. Fejn fornitur tas-servizz tat-traffiku ta’ l-ajru jixtri servizzi tan-navigazzjoni bl-ajru oħra, il-fornitur tas-servizz għandu jinkludi l-ispiża attwali għal dawk is-servizzi fl-ispejjeż operattivi l-oħra tiegħu.
L-ispejjeż ta’ deprezzament għandhom jirrelataw mat-total ta’ l-assi fissi mħaddma għall-iskopijiet tas-servizzi tan-navigazzjoni bl-ajru. L-assi fissi għandhom jiġu deprezzati, skond il-ħajja operattiva mistennija tagħhom, bl-użu tal-metodu ta’ rata fissa applikat għall-ispejjeż storiċi ta’ l-assi li jkunu qiegħdin jiġu deprezzati. Meta l-assi jkunu jappartjenu lil fornitur tas-servizz tan-navigazzjoni bl-ajru li jkun suġġett għal skema ta’ inċentivi kif imsemmija fl-Artikolu 12(2), il-kontabbiltà kurrenti ta’ l-ispiża tista’ tiġi applikata minflok il-kontabbiltà storika ta’ l-ispejjeż għall-kalkolazzjoni tad-deprezzament. Il-metodu għandu jibqa’ kostanti matul il-perjodu ta’ deprezzament.
L-ispiża tal-kapital għandha tkun daqs il-prodott ta’:
(a)
it-total tal-medja tal-valur nett kontabbli ta’ l-assi fissi, operattivi jew fil-proċess ta’ kostruzzjoni, użati mill-fornitur tas-servizzi tan-navigazzjoni bl-ajru u tal-valur medju ta’ l-assi netti kurrenti li huma meħtieġa għall-forniment tas-servizzi tan-navigazzjoni bl-ajru; u
(b)
il-medja ppeżata tar-rata ta’ l-interessi fuq id-djun u tad-dħul lura fuq l-azzjonijiet.
L-oġġetti eċċezzjonali għandhom ikunu spejjeż ta’ darba fir-rigward tal-forniment tas-servizzi tan-navigazzjoni bl-ajru li jkunu rriżultaw matul is-sena.
3. Għall-iskopijiet tal-paragrafu 2, il-ħames subparagrafu, il-fatturi tal-piż għandhom ikunu bbażati fuq il-proporzjon tal-finanzjament permezz ta’ dejn jew kapital. Ir-rata ta’ l-interessi fuq id-dejn għandha tkun daqs ir-rata medja ta’ l-interessi fuq id-dejn tal-fornitur tas-servizzi tan-navigazzjoni bl-ajru. Id-dħul lura fuq l-azzjonijiet għandu jqis ir-riskju finanzjarju tal-fornitur tas-servizzi tan-navigazzjoni bl-ajru meta tittieħed ir-rata nazzjonali tal-bonds bħala gwida. Meta l-fornitur tas-servizz tan-navigazzjoni bl-ajru jkun suġġett għal skema ta’ inċentivi kif imsemmija fl-Artikolu 12(2), jista’ jiżdied premium addizzjonali biex tiġi żgurata l-konsiderazzjoni xierqa tar-riskju finanzjarju speċifiku meħud minn dan il-fornitur.
Meta l-assi ma jkunux jappartjenu lill-fornitur tas-servizzi tan-navigazzjoni bl-ajru, imma jkunu inklużi fil-kalkolazzjoni ta’ l-ispiża tal-kapital, l-Istati Membri għandhom jiżguraw li l-ispejjeż ta’ dawn l-assi ma jiġux irkuprati darbtejn.
Artikolu 7
L-allokazzjoni ta’ l-ispejjeż
1. L-ispejjeż tas-servizzi eliġibbli, tal-faċilitajiet u ta’ l-attivitajiet skond it-tifsira ta’ l-Artikolu 5 għandhom jiġu allokati b’mod trasparenti għaż-żoni ta’ l-imposti li fir-rigward tagħhom jirriżultaw attwalment.
Fejn l-ispejjeż jirriżultaw fuq żoni ta’ l-imposti differenti, huma għandhom jiġu allokati b’mod proporzjonat fuq il-bażi ta’ metodoloġija trasparenti kif meħtieġ fl-Artikolu 8.
2. L-ispiża tas-servizzi tat-terminal għandha jkollha x’taqsam mas-servizzi li ġejjin:
(a)
is-servizzi tal-kontroll ta’ l-ajrudromi, is-servizzi ta’ l-informazzjoni fuq it-titjira ta’ l-ajrudromi inklużi s-servizzi ta’ konsulenza dwar it-traffiku ta’ l-ajru, u servizzi ta’ twissija;
(b)
is-servizzi tat-traffiku ta’ l-ajru relatati mal-wasla u t-tluq ta’ l-ajruplani f’ċertu distanza minn ajruport fuq il-bażi ta’ rekwiżiti operattivi;
(c)
allokazzjoni xierqa tal-komponenti tas-servizzi tan-navigazzjoni bl-ajru l-oħra kollha, li tirrifletti attribuzzjoni proporzjonata bejn is-servizzi en route u s-servizzi tat-terminal.
3. L-ispiża tas-servizzi en route għandu jkollha x’taqsam ma’ l-ispejjeż imsemmija f’paragrafu 1 bl-esklużjoni ta’ l-ispejjeż imsemmija f’paragrafu 2.
4. Jekk jingħataw eżenzjonijiet għal titjiriet VFR skond l-Artikolu 9, il-fornitur tas-servizzi tan-navigazzjoni bl-ajru għandu jidentifika l-ispejjeż tas-servizzi tan-navigazzjoni bl-ajru pprovduti għal titjiriet VFR b’mod separat mill-ispejjeż ipprovduti għal titjiriet IFR. Dawn l-ispejjeż jistgħu jiġu stabbiliti permezz ta’ metodoloġija ta’ spiża marġinali li tqis il-benefiċċji għal titjiriet IFR li jirriżultaw mis-servizzi mogħtija lil titjiriet VFR.
Artikolu 8
It-trasparenza tal-bażi ta’ l-ispiża
1. Bla ħsara għall-Artikolu 18 tar-Regolament dwar il-forniment tas-servizz, l-Istati Membri u/jew il-fornituri tas-servizzi tan-navigazzjoni bl-ajru għandhom jorganizzaw skambju ta’ informazzjoni dwar il-bażijiet ta’ l-ispiża, l-investimenti ppjanati u t-traffiku mistenni mar-rappreżentanti ta’ l-utenti ta’ l-ispazju ta’ l-ajru jekk dawn ta’ l-aħħar jitolbu hekk. Sussegwentement, huma għandhom jagħmlu l-ispejjeż rispettivi tagħhom stabbiliti skond l-Artikolu 5 disponibbli b’mod trasparenti għar-rappreżentanti ta’ l-utenti ta’ l-ispazju ta’ l-arja, għall-Kummissjoni u, fejn applikabbli għall-Eurocontrol mill-inqas fuq bażi annwali.
2. L-informazzjoni msemmija f’paragrafu 1 għandha tkun ibbażata fuq it-tabelli tar-rappurtar u r-regoli dettaljati stabbiliti fl-Anness II jew, fejn Stat Membru jkun ħa d-deċiżjoni msemmija fl-Artikolu 1(6), jew indika lill-Kummissjoni li qiegħed jikkonsidra li jieħu din it-tip ta’ deċiżjoni, fl-Anness III parti 1.
KAPITOLU III
IL-FINANZJAMENT TAL-FORNIMENT TAS-SERVIZZI TAN-NAVIGAZZJONI BL-AJRU PERMEZZ TA’ IMPOSTI TAN-NAVIGAZZJONI BL-AJRU
Artikolu 9
L-eżenzjonijiet mill-imposti tan-navigazzjoni bl-ajru
1. L-Istati Membri għandhom jeżentaw mill-imposti en route:
(a)
titjiriet imwettqa minn ajruplani li l-piż tat-tlugħ massimu awtorizzat tagħhom ikun inqas minn żewġ tunnellati metriċi;
(b)
titjiriet VFR/IFR imħallta fiż-żoni ta’ l-imposti fejn jitwettqu esklussivament taħt VFR u fejn ma jiġux miġbura imposti għal titjiriet VFR;
(c)
titjiriet imwettqa esklussivament għat-trasport, fuq missjoni uffiċjali, tal-Monarka renjanti u l-familja immedjata tiegħu, tal-Kapijiet ta’ l-Istat, tal-Kapijiet tal-Gvern, u tal-Ministri tal-Gvern; fil-każijiet kollha, dan għandu jkun sostanzjat bl-indikatur ta’ l-istatus xieraq fuq il-pjan tat-titjira;
(d)
titjiriet ta’ tfittxija u salvataġġ awtorizzati mill-korp kompetenti xieraq.
2. L-Istati Membri jistgħu jeżentaw mill-imposti en route:
(a)
titjiriet militari mwettqa minn ajruplani militari ta’ kwalunkwe pajjiż;
(b)
titjiriet ta’ taħriġ imwettqa esklussivament għall-iskop ta’ ksib ta’ liċenzja, jew grad fil-każ ta’ l-ekwipaġġ tal-kabina tal-pilota tat-titjira, fejn dan ikun sostanzjat b’rimarka xierqa fuq il-pjan tat-titjira; it-titjiriet iridu jkunu mwettqa biss ġewwa l-ispazju ta’ l-ajru ta’ l-Istat Membru kkonċernat; it-titjiriet m’għandhomx iservu għat-trasport ta’ passiġġieri u/jew ta’ merkanzija, u lanqas għall-ippożizzjonar jew trasport ta’ l-ajruplan innifsu;
(c)
titjiriet imwettqa esklussivament għall-iskop ta’ ċċekkjar jew ittestjar ta’ tagħmir użat jew intenzjonat li jiġi użat bħala appoġġ tekniku mill-art għan-navigazzjoni bl-ajru, esklużi titjiriet għall-ippożizzjonar mill-ajruplan ikkonċernat;
(d)
titjiriet li jispiċċaw fl-ajruport li minnu l-ajruplan ikun telaq u li matulhom ma jkun sar l-ebda nżul intermedju;
(e)
titjiriet VFR;
(f)
titjiriet umanitarji awtorizzati mill-korp kompetenti xieraq;
(g)
titjiriet tad-dwana u tal-pulizija.
3. L-Istati Membri jistgħu jeżentaw mill-imposti tat-terminal it-titjiriet imsemmija f’paragrafu 1 u 2.
4. L-ispejjeż li jirriżultaw minn titjiriet eżentati m’għandhomx jitqiesu għall-kalkolazzjoni tar-rati għal kull unità.
Dawn l-ispejjeż għandhom ikunu komposti minn:
(a)
l-ispejjeż tat-titjiriet VFR eżentati kif identifikati fl-Artikolu 7(4); u
(b)
l-ispejjeż ta’ titjiriet IFR eżentati, li għandhom jiġu kkalkolati bħala l-prodott ta’ l-ispejjeż li jirriżultaw minn titjiriet IFR u l-proporzjon tan-numru ta’ unitajiet ta’ servizz eżentati għan-numru totali ta’ unitajiet ta’ servizz; l-ispejjeż li jirriżultaw minn titjiriet IFR għandhom ikunu daqs l-ispejjeż totali bl-ispejjeż tat-titjiriet VFR imnaqqsa.
L-Istati Membi għandhom jiżguraw li l-fornituri tas-servizzi tan-navigazzjoni bl-ajru jkunu rrimborżati għas-servizzi li jipprovdu għal titjiriet eżentati.
Artikolu 10
Il-kalkolazzjoni ta’ l-imposti en route
1. L-imposti en route għal titjira speċifika f’żona ta’ l-imposti en route speċifika għandhom ikunu daqs il-prodott tar-rata għal kull unità stabbilita għal din iż-żona ta’ l-imposti en route u l-unitajiet ta’ servizz en route għal din it-titjira.
2. Bla ħsara għall-implimentazzjoni minn Stat Membru ta’ skema ta’ inċentivi fir-rigward tal-fornituri tas-servizzi tan-navigazzjoni bl-ajru skond l-Artikolu 12(2), ir-rata għal kull unità fiż-żona ta’ l-imposti en route għandha tiġi kkalkolata billi jiġi diviż in-numru mbassar ta’ unitajiet ta’ servizzi en route li fuqhom hemm imposti għas-sena rilevanti fuq l-ispejjeż imbassra għas-servizzi tan-navigazzjoni bl-ajru. L-ispejjeż imbassra għandhom jinkludu l-bilanċ li jirriżulta minn irkupru żejjed jew nieqes tas-snin preċedenti.
3. L-unitajiet tas-servizzi en route għandhom jiġu kkalkolati skond l-Anness IV.
Artikolu 11
Il-kalkolazzjoni ta’ l-imposti tat-terminal
1. Bla ħsara għall-possibbiltà taħt l-Artikolu 3 tal-finanzjament tas-servizzi tan-navigazzjoni bl-ajru tat-terminal permezz ta’ sorsi oħra ta’ fondi, l-imposti tat-terminal għal titjira speċifika f’żona ta’ l-imposti tat-terminal speċifika għandha tkun daqs il-prodott tar-rata għal kull unità stabbilita għal din iż-żona ta’ l-imposti tat-terminal u l-unitajiet tas-servizzi tat-terminal għal din it-titjira.
2. Bla ħsara għall-implimentazzjoni minn Stat Membru ta’ skema ta’ inċentivi fir-rigward tal-fornituri tas-servizzi tan-navigazzjoni bl-ajru skond l-Artikolu 12(2), ir-rata għal kull unità fiż-żona ta’ l-imposti tat-terminal għandha tiġi kkalkolata billi jiġi diviż in-numru mbassar ta’ unitajiet tas-servizzi tat-terminal li fuqhom hemm imposti għas-sena rilevanti fuq l-ispejjeż imbassra għas-servizzi tan-navigazzjoni bl-ajru. L-ispejjeż imbassra għandhom jinkludu l-bilanċ li jirriżulta minn irkupru żejjed jew nieqes tas-snin preċedenti.
3. L-unitajiet tas-servizzi tat-terminal għandhom jiġu kkalkolati skond l-Anness V.
Artikolu 12
L-iskemi ta’ inċentivi
1. L-Istati Membri jistgħu jistabbilixxu jew japprovaw skemi ta’ inċentivi li jikkonsistu f’vantaġġi jew żvantaġġi finanzjarji applikati fuq bażi mhux diskriminatorja u trasparenti biex isostnu titjib fil-forniment tas-servizzi tan-navigazzjoni bl-ajru li jirriżultaw f’kalkolazzjoni differenti ta’ l-imposti kif stabbilit f’paragrafi 2 u 3. Dawn l-inċentivi jistgħu japplikaw għall-fornituri tas-servizzi tan-navigazzjoni bl-ajru u/jew għall-utenti ta’ l-ispazju ta’ l-ajru.
2. Meta Stat Membru jiddeċiedi li japplika skema ta’ inċentivi fuq il-fornituri tas-servizzi tan-navigazzjoni bl-ajru, huwa għandu, wara l-konsultazzjoni msemmija fl-Artikolu 15, jistabbilixxi bil-quddiem il-kondizzjonijiet biex jiġi ddeterminat il-livell massimu tar-rata għal kull unità jew tad-dħul għal kull sena fuq perjodu li ma jaqbiżx il-ħames snin. Dawn il-kondizzjonijiet għandhom jiġu stabbiliti b’referenza għal-livell proġettat ta’ l-ispejjeż (inkluża l-ispiża tal-kapital) fuq il-perjodu u jistgħu jistipulaw ukoll modulazzjonijiet finanzjarji (aktar jew inqas mill-ispejjeż mistennija) ibbażati fuq aspetti partikolari tal-prestazzjoni tal-fornituri tas-servizzi tan-navigazzjoni bl-ajru li jistgħu jinkludu l-effiċjenza, il-kwalità tas-servizz, it-twettiq ta’ proġetti partikolari, passi importanti jew kompetenzi jew livell ta’ kooperazzjoni ma’ fornituri tas-servizzi tan-navigazzjoni bl-ajru oħra bil-għan li jitqiesu l-effetti tan-netwerk.
3. Meta Stat Membru jiddeċiedi li japplika skema ta’ inċentivi, inkluż modulazzjonijiet ta’ bil-lejl, fir-rigward ta’ utenti tas-servizzi tan-navigazzjoni bl-ajru, huwa għandu, wara l-konsultazzjoni msemmija fl-Artikolu 15, jimmodula l-imposti li jirriżultawlhom sabiex jirriflettu l-isforzi magħmula minn dawn l-utenti biex jottimizzaw l-użu tas-servizzi tan-navigazzjoni bl-ajru, biex inaqqsu l-ispejjeż ġenerali ta’ dawn is-servizzi u biex iżidu l-effiċjenza tagħhom, b’mod partikolari billi jnaqqsu l-imposti skond it-tagħmir fl-ajru li jżid il-kapaċità jew biex ipaċu l-inkonvenjenza ta’ għażla ta’ tqassim ta’ rotot li għandhom inqas konġestjoni.
L-iskema ta’ inċentivi għandha tkun limitata fiż-żmien, fl-ambitu u fl-ammont. L-iffrankar stmat iġġenerat mit-titjib fl-effiċjenza operattiva għandu għall-inqas ipaċi l-ispiża ta’ l-inċentivi f’perjodu ta’ żmien raġonevoli. L-iskema għandha tkun soġġetta għal reviżjoni regolari li tinvolvi r-rappreżentanti ta’ l-utenti ta’ l-ispazju ta’ l-ajru.
4. L-Istati Membri li jkunu stabbilixxew jew approvaw skemi ta’ inċentivi għandhom jimmonitorjaw l-implimentazzjoni xierqa mill-fornituri tas-servizzi tan-navigazzjoni bl-ajru ta’ dawn l-iskemi ta’ inċentivi.
Artikolu 13
Id-determinazzjoni ta’ rati għal kull unità għaż-żoni ta’ l-imposti
1. L-Istati Membri għandhom jiżguraw li r-rati għal kull unità jiġu ddeterminati għal kull żona ta’ l-imposti fuq bażi annwali. Huma jistgħu wkoll jiżguraw li r-rati għal kull unità jiġu ddeterminati bil-quddiem għal kull sena ta’ perjodu li ma jaqbiżx il-ħames snin.
2. F’każ ta’ bidliet kbar mhux mistennija tat-traffiku jew ta’ l-ispejjeż, ir-rati għal kull unità jistgħu jiġu emendati matul is-sena.
3. L-Istati Membri għandhom jinformaw lill-Kummissjoni u lill-Eurocontrol, fejn xieraq, bir-rati għal kull unità ddeterminati għal kull żona ta’ l-imposti.
Artikolu 14
Il-ġbir ta’ l-imposti
1. L-Istati Membri jistgħu jiġbru l-imposti permezz ta’ imposta unika kull titjira.
2. L-utenti tas-servizzi tan-navigazzjoni bl-ajru għandhom iħallsu l-imposti tan-navigazzjoni bl-ajru kollha mall-ewwel u b’mod sħiħ.
3. L-Istati Membri għandhom jiżguraw li jiġu applikati miżuri ta’ inforzar effikaċi. Dawn il-miżuri jistgħu jinkludu r-rifjut ta’ servizzi, iż-żamma ta’ l-ajruplan jew miżuri oħra ta’ inforzar skond il-liġi applikabbli.
Artikolu 15
It-trasparenza tal-mekkaniżmu ta’ l-imposti
1. L-Istati Membri għandhom jiżguraw li r-rappreżentanti ta’ l-utenti ta’ l-ispazju ta’ l-ajru jiġu kkonsultati dwar il-politika ta’ l-imposti fuq bażi regolari. Għal dan il-għan, huma għandhom jipprovdulhom l-informazzjoni meħtieġa fuq il-mekkaniżmu ta’ l-imposti tagħhom kif stabbilit fl-Anness VI, jew fejn Stat Membru jkun ħa d-deċiżjoni msemmija fl-Artikolu 1(6), bl-informazzjoni meħtieġa kif stabbilit fl-Anness III, parti 2, u għandhom jorganizzaw laqgħa ta’ konsultazzjoni effikaċi u trasparenti biex jippreżentaw din l-informazzjoni kif ukoll l-informazzjoni msemmija fl-Artikolu 8, fil-preżenza tal-fornituri tas-servizzi tan-navigazzjoni bl-ajru involuti.
2. Bla ħsara għall-Artikolu 18 tar-Regolament dwar il-forniment tas-servizz, id-dokumentazzjoni rilevanti għandha titpoġġa għad-dispożizzjoni tar-rappreżentanti ta’ l-utenti ta’ l-ispazju ta’ l-ajru, tal-Kummissjoni, ta’ l-Eurocontrol u ta’ l-awtoritajiet ta’ superviżjoni nazzjonali tliet ġimgħat qabel il-laqgħa ta’ konsultazzjoni.
KAPITOLU IV
ID-DISPOŻIZZJONIJIET FINALI
Artikolu 16
L-appell
L-Istati Membri għandhom jiżguraw li d-deċiżjonijiet meħuda skond dan ir-Regolament ikunu motivati tajjeb u jkunu soġġetti għal proċedura ta’ reviżjoni u/jew ta’ appell effikaċi.
Artikolu 17
Il-faċilitazzjoni tal-monitoraġġ tal-konformità
Il-fornituri tas-servizzi tan-navigazzjoni bl-ajru għandhom jiffaċilitaw l-ispezzjonijiet u l-istħarriġ mill-awtorità ta’ superviżjoni nazzjonali jew minn organizzazzjoni rikonoxxuta li taġixxi f’isem din ta’ l-aħħar, inklużi ż-żjarat fis-sit. Il-persuni awtorizzati minn dawn il-korpi għandhom ikollhom is-setgħa:
(a)
li jeżaminaw id-dokumenti ta’ kontabbiltà rilevanti, l-kotba ta’ l-assi, l-inventarji u kwalunkwe materjal ieħor rilevanti għall-istabbiliment ta’ l-imposti tan-navigazzjoni bl-ajru;
(b)
li jieħdu kopji ta’ jew estratti minn dawn it-tip ta’ dokumenti;
(c)
li jitolbu għal spjegazzjonijiet orali fuq is-sit;
(d)
li jidħlu f’bini, artijiet jew mezzi ta’ trasport rilevanti.
Dawn it-tip ta’ spezzjonijiet u stħarriġ għandhom jitwettqu b’konformità mal-proċeduri fis-seħħ fl-Istat Membru li jkunu se jsiru fih.
Artikolu 18
Id-dħul fis-seħħ
1. Dan ir-Regolament għandu jidħol fis-seħħ fis-seba’ jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
2. Dan ir-Regolament għandu japplika mill-1 ta’ Jannar 2007.
Madankollu, l-Istati Membri jistgħu jipposponu l-applikazzjoni ta’ l-Artikoli 9, 10, 12, 13 u 14 fir-rigward ta’ l-imposti en route sa l-1 ta’ Jannar 2008.
L-Istati Membri jistgħu jipposponu l-applikazzjoni ta’ l-Artikolu 9 u l-Artikoli 11 sa 15 fir-rigward ta’ l-imposti tat-terminal sa l-1 ta’ Jannar 2010.
Jekk l-Istati Membri jiddeċiedu li jipposponu l-applikazzjoni skond it-tieni u t-tielet subparagrafu, huma għandhom jinnotifikaw lill-Kummissjoni b’dan.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 6 ta’ Diċembru 2006.